b'\n_START_ARTICLE_\nGertrud Scholtz-Klink\n_START_SECTION_\nLiv og og virke\n_START_PARAGRAPH_\nGertrud Treusch var datter av en landm\xc3\xa5ler. Hun arbeidet f\xc3\xb8rst som journalist._NEWLINE_I 1920 giftet hun seg med Eugen Klink, som ble distriktsleder i Nationalsozialistische Deutsche Arbeiterpartei i Offenburg, og d\xc3\xb8de av et hjerteinfarkt under et valgm\xc3\xb8te. I dette ekteskapet fikk hun fire barn._NEWLINE_Gertrud Scholtz-Klink ble medlem av NSDAP i 1929 og leder av kvinneseksjonen i Berlin. Hun giftet seg p\xc3\xa5 nytt, med legen G\xc3\xbcnther Scholtz i 1932, men de ble skilt i 1937._NEWLINE_Scholtz-Klink ble utpekt til leder for kvinneorganisasjonene NS-Frauenschaft og Deutschen Frauenwerkes etter den nasjonalsosialistiske maktovertakelsen i 1933. I 1936 ble hun utpekt som leder for kvinnebyr\xc3\xa5et i den tyske arbeidstjenesten Reichsarbeitsdienst._NEWLINE_Etter skilsmissen fra Scholtz giftet hun seg i desember 1940 med SS-Obergruppenf\xc3\xbchrer August Hei\xc3\x9fmeyer (1897\xe2\x80\x931979). Han hadde allerede seks barn fra tidligere ekteskap, og sammen fikk de et barn til, i 1944._NEWLINE_Scholtz-Klink ble vanligvis ikke tatt med p\xc3\xa5 de viktigste m\xc3\xb8ter i stat og parti, og ble betraktet som en slags gallionsfigur i den mannsdominerte kulturen i den nasjonalsosialistiske bevegelsen. Hun hadde imidlertid betydelig innflytelse over kvinnene i bevegelsen, ikke minst f\xc3\xb8r krigsforholdene gjorde at den nasjonalsosialistiske kvinneorganisasjon ble mer og mer desentralisert ledet.\n_START_SECTION_\nEtter andre verdenskrig\n_START_PARAGRAPH_\nEtter det tredje rikets fall ble Gertrud Scholtz-Klink internert i en sovjetisk krigsfangeleir, men klarte \xc3\xa5 r\xc3\xb8mme kort tid etter. Sammen med sin tredje ektemann tilbragte hun tre \xc3\xa5r under falsk identitet. 28. februar 1948 ble hun identifisert og arrestert. En fransk milit\xc3\xa6rrett d\xc3\xb8mte henne f\xc3\xb8rst til 18 m\xc3\xa5neders fengsel for dokumentforfalskning. I mai 1950 ble hun d\xc3\xb8mt til ytterligere 30 m\xc3\xa5neders fengsel. I tillegg fikk hun forbud mot \xc3\xa5 delta i fagbevegelsen, arbeide som journalist eller l\xc3\xa6rer i ti \xc3\xa5r._NEWLINE_Etter at hun ble l\xc3\xb8slatt fra fengsel i 1953, flyttet hun tilbake til Bebenhausen.\n_START_SECTION_\nVerker\n_START_PARAGRAPH_\nI 1978 ga hun ut boken Kvinnen i det tredje riket (Die Frau im Dritten Reich). I boken st\xc3\xb8ttet hun nasjonalsosialismens ideologi. Det samme gjorde hun i et intervju med historikeren Claudia Koonz tidlig p\xc3\xa5 1980-tallet.'